ПРОЕКТ

за изменение и допълнение на Устава на

"Българско дружество по гастроентерология с гастроинтестинална ендоскопия и абдоминална ехография", ЕИК 131330029 (наричано по-долу "СДРУЖЕНИЕТО")
(т. 3 „Промени в устава на СДРУЖЕНИЕТО“ от надлежно обявения с покана дневен ред на предстоящото Общо събрание на членовете на СДРУЖЕНИЕТО, което ще се проведе на 01.11.2026 г. от 9:00 часа в Хотел Маринела София, Конферентен етаж, Зала „София Гранд“, на адрес: бул. "Джеймс Баучер" 100, гр. София, 1407, Република България)
На основание чл. 24, ал. 1, т. 1 и чл. 29 от действащия Устав на СДРУЖЕНИЕТО, във връзка с решение по т. 3 от дневния ред на редовното Общо събрание, проведено на 01.11.2026 г., Общото събрание прие следните изменения и допълнения в Устава:
§ 1. В Член 4 (Адрес на управление) се прави следното изменение:
Чл. 4 се изменя, както следва:
„Чл. 4. Адресът на управление на СДРУЖЕНИЕТО е: гр. София 1000, район „Триадица“, ул. „Георги Софийски“ № 3, ет. 14.“ 

§ 2. В Член 11 (Приемане на нови членове) се прави следното изменение:
В Чл. 11, точка 3 се изменя, както следва:
„Чл. 11.
3. Приемането на нови членове се извършва от Управителния съвет въз основа на подадена писмена молба (включително по електронен път (имейл). Управителният съвет се произнася по молбата на първото си следващо заседание. Управителният съвет отразява приемането на нови членове в документацията на СДРУЖЕНИЕТО.“
§ 3. В Член 13 (Доброволно прекратяване на членството) се правят следните изменения:
Чл. 13 се изменя, както следва:
„Чл. 13. Подаденото (включително по електронен път (имейл)) от член на СДРУЖЕНИЕТО писмено волеизявление за прекратяване на членството се разглежда от Управителния съвет на първото му следващо заседание, който отразява този факт в документацията на СДРУЖЕНИЕТО.
§ 4. В Член 15 (Отпадане от членство) се правят следните изменения:
В Чл. 15, ал. 1, точка 1 се изменя, а точка 2 се отменя (така че точка 1 остава единствена), както следва:
„Чл. 15. /1/ Отпадането на член се констатира, когато член на СДРУЖЕНИЕТО:

1. не е внесъл или е просрочил плащането на членския си внос за повече от две последователни години, въпреки изтичането на едномесечен срок след отправено му писмено напомняне (включително по електронен път (имейл)) за издължаване на сумите. Отпадането (прекратяването) на членството по този ред не настъпва, ако даденият член внесе изцяло дължимия членския внос до датата на провеждане на редовното годишно Общо събрание на Сдружението.
2. (отменена)“
Алинея 2 на Чл. 15 се изменят изцяло, както следва:
„Чл. 15. 

/2/ Обстоятелствата по предходната алинея се констатират от Управителния съвет по документите на СДРУЖЕНИЕТО, който отразява отпадането в документацията на СДРУЖЕНИЕТО.“
§ 5. В Член 25 (Свикване на Общото събрание) се правят следните изменения:
Алинея 1 и Алинея 3 на Чл. 25 се изменят изцяло, както следва:
„Чл. 25. /1/ Редовно Общо събрание на членовете се свиква от Управителния съвет ежегодно, в срок до 30 юни всяка година, в населеното място по седалището на СДРУЖЕНИЕТО или на друго подходящо място на територията на Република България, определено от Управителния съвет. Общо събрание се свиква и по писмено искане на една трета от членовете на СДРУЖЕНИЕТО. Дневният ред за провеждането на заседанията на Общото събрание се определя от Управителния съвет, а при свикано заседание на Общото събрание по искане на една трета от членовете на СДРУЖЕНИЕТО, дневният ред се изготвя от тях. Ако в едномесечен срок от искането за свикване на заседание Управителният съвет не свика Общо събрание, то се свиква от съда по седалището на СДРУЖЕНИЕТО по писмено искане на заинтересованите членове или оправомощено от тях лице.“

„/3/ Поканата за свикване на Общото събрание трябва да бъде писмена и да съдържа дневния ред, датата, часа, мястото за провеждането му и по чия инициатива се свиква. Най-малко един месец преди насрочения ден поканата се обявява в Търговския регистър и регистъра на ЮЛНЦ към Агенцията по вписванията и / или се публикува на официалната интернет страница на СДРУЖЕНИЕТО, и / или се изпраща по електронна поща (имейл) до членовете (на електронния адрес, посочен в подадената молба за членство или на допълнително посочен от съответния член електронен адрес).“
§ 6. Създава се нов Член 25а (Провеждане на заседания от разстояние и неприсъствено гласуване):
Създава се нов Чл. 25а със следната разпоредба:

„Чл. 25а. Заседание на Общото събрание може да се провежда и изцяло от разстояние или в хибридна форма (присъствено и от разстояние) чрез използване на средства за електронна комуникация (онлайн видеоконферентна връзка), гарантиращи установяването на самоличността на членовете и позволяващи участието им в обсъждането и вземането на решения. Като при всяко положение следва да се спазват предвидените в ЗЮЛНЦ и в настоящия устав приложими изисквания относно свикването, кворума, гласуването, мнозинствата при вземането на решения, отразяването на решенията на Общото събрание в протокол, отразяването на присъстващите членове в списък (всички които документи могат да се подписват и електронно, по-конкретно с квалифициран електронен подпис, както от участващите в сесията присъствено, така и от участващите в сесията от разстояние) и вписването им в Търговския регистър и регистъра на ЮЛНЦ към Агенцията по вписванията.“
§ 7. В Член 26 (Кворум и представителство) се създава нова Алинея 3:
Създава се нова Алинея 3 в Чл. 26, както следва:
„Чл. 26. 
/3/ Всеки член има право да упълномощи писмено друго физическо лице да го представлява в Общото събрание. Един пълномощник не може да представлява повече от трима членове на Общото събрание въз основа на изрично писмено пълномощно. Преупълномощаване не се допуска.“ 

§ 8. В Член 34 (Управителен съвет) се правят следните изменения:
Чл. 34 се изменя, както следва:
„Чл. 34. Членовете на Управителния съвет могат да бъдат преизбирани многократно, без ограничение на последователните им мандати, включително почетният председател /непосредственият предишен Председател на Управителния съвет, който по право остава член на Управителния съвет за още един мандат/ може при изтичането на мандата му в това негово качество отново да бъде избиран и преизбиран: (i) за член на Управителния съвет многократно, без ограничение на последователните мандати, включително и (ii) за Председател на Управителния съвет на СДРУЖЕНИЕТО за не повече от два последователни мандата.“

§ 9. В Член 39 (Заседания на Управителния съвет) се правят следните изменения:

Алинея 1 на Чл. 39 се изменя, както следва:
„Чл. 39. /1/ Заседанието е редовно, ако на него присъстват повече от половината от членовете на Управителния съвет. За присъстващо се счита и лице, с което има двустранна телефонна, видеоконферентна или друга електронна връзка, гарантираща установяването на самоличността му и позволяваща участието му в обсъждането и вземането на решения, което се удостоверява в протокола от председателстващия заседанието.“ 

§ 10. Преходни и Заключителни разпоредби:
§ 1. Настоящите изменения и допълнения са приети от Общото събрание на членовете на СДРУЖЕНИЕТО, проведено на 01.11.2026 г. в гр. София.
§ 2. Възлага се на Председателя на Управителния съвет да подпише препис от Устава, съдържащ всички приети изменения и допълнения (актуализиран Устав), и да заяви вписването им в Търговския регистър и регистъра на ЮЛНЦ към Агенция по вписванията.

